Η **Αντζέλικα Τερέσε Μπένγκτσον** (γεννήθηκε 8 Ιουλίου 1993) είναι Σουηδή αθλήτρια του στίβου, που εξειδικεύεται στο άλμα επί κοντώ γυναικών.

Βιογραφία
---------

Γεννήθηκε στο Βάκελσανγκ, στα νότια της Σουηδίας. Ο πατέρας της είναι Σουηδός και η μητέρα της Αφρο-Βραζιλιάνα.

Καριέρα
-------

Εϊχε ξεκινήσει από γυμναστική, αλλά σύντομα άλλαξε στον στίβο, αφού ο πατέρας της ήταν πρώην αθλητής του ακοντισμού, αλλά η Μπένγκτσον είχε ταλέντο στο άλμα επί κοντώ. Στην ηλικία των δεκαέξι, κέρδισε το χρυσό μετάλλιο στο Παγκόσμιο Πρωτάθλημα Στίβου Νέων 2009 με μια θριαμβευτική εμφάνιση, καθώς με άλμα στα 4.32 μέτρα είχε διαφορά 22 εκατοστών από τη δεύτερη ομόεθνή της, Μιχαέλα Μέιγερ.

Καθώς ήταν ακόμη νέα, κέρδισε το χρυσό και στο Παγκόσμιο Πρωτάθλημα Στίβου Εφήβων το 2010 στο Μόνκτον. Στην κατηγορία των νέων κατέκτησε το χρυσό μετάλλιο στους Θερινούς Ολυμπιακούς Αγώνες Νέων 2010, που έγιναν στη Σιγκαπούρη.

Ήταν κυρίαρχη του αγωνίσματος στην κατηγορία των νέων και των εφήβων και σε Ευρωπαϊκό επίπεδο.

Το 2012 υπερασπίστηκε τον τίτλο της και με άλμα στα 4.50 κατέκτησε το χρυσό στο Παγκόσμιο Πρωτάθλημα Στίβου Εφήβων 2012 στη Βαρκελώνη.

Ήταν 19η στον προκριματικό γύρο στους Ολυμπιακούς Αγώνες 2012.

Η Μπένγκτσον σε συνέντευξη τύπου στο Ευρωπαϊκό Πρωτάθλημα Κλειστού Στίβου 2013.
Τερμάτισε 5η στο Ευρωπαϊκό Πρωτάθλημα Στίβου 2014, με άλμα στα 4.45 μέτρα.

Κατέκτησε το πρώτο της μετάλλιο σε ανώτερο επίπεδο (χάλκινο) στο Ευρωπαϊκό Πρωτάθλημα Κλειστού Στίβου 2015 στην Πράγα, με άλμα στα 4.70 μέτρα και νέο εθνικό ρεκόρ. Στο Παγκόσμιο Πρωτάθλημα Στίβου 2015 κατέκτησε την 4η θέση με άλμα στα 4.70, με πάλι νέο εθνικό ρεκόρ.

Η Μπένγκτσον στην τελετή απονομής του Ευρωπαϊκού Πρωταθλήματος Στίβου 2016.
Στο Ευρωπαϊκό Πρωτάθλημα Στίβου 2016 στο Άμστερνταμ κατέκτησε την τρίτη θέση και το χάλκινο μετάλλιο στον τελικό του επί κοντώ, με άλμα στα 4.65 μέτρα. Στους Ολυμπιακούς Αγώνες 2016 ήταν 14η στα προκριματικά, χωρίς να καταφέρει να προκριθεί στον τελικό.

Στο Ευρωπαϊκό Πρωτάθλημα Κλειστού Στίβου 2017 στο Βελιγράδι κατέκτησε το χάλκινο μετάλλιο με άλμα στα 4.55 μέτρα, μοιράζοντας το μετάλλιο με τη Μαρίνα Κιλίπκο. Τερμάτισε 10η στο Παγκόσμιο Πρωτάθλημα Στίβου 2017.

Ήταν 11η στο Παγκόσμιο Πρωτάθλημα Κλειστού Στίβου 2018 στο Μπέρμιγχαμ, με άλμα στα 4.50 μ. Στο Ευρωπαϊκό Πρωτάθλημα Στίβου 2018 ήταν 6η στον τελικό του αγωνίσματος, με άλμα στα 4.65 μέτρα.

Το 2019, στον κλειστό στίβο, σε μίτινγκ της Κλερμόν-Φεράν, έσπασε το εθνικό της ρεκόρ με άλμα στα 4.81 μέτρα. Όμως ήταν μακριά από τον καλό της εαυτό στο Ευρωπαϊκό Πρωτάθλημα Κλειστού Στίβου 2019, καθώς έμεινε έξω από τον τελικό γύρο, με άλμα στα 4.40 μέτρα. Στον ανοιχτό στίβο, κέρδισε το μίτινγκ του Diamond League της Ρώμης με άλμα στα 4.76 μέτρα, καταρρίπτοντας έτσι το ρεκόρ Σουηδίας στον ανοιχτό στίβο.

Παραπομπές
----------

1. ↑  Morse, Parker (19 July 2010). "Angelica Bengtsson practices to vault with the seniors". IAAF. Αρχειοθετήθηκε από το πρωτότυπο στιε 23 Αυγούστου 2010.
2. ↑  «All Star Pole Vault! Lisek and Kendricks at 5.92m WL, Sidorova and Bengtsson at 4.81m (Bengstton sets Swedish NR)!». *runblogrun.com*. 25 Φεβρουαρίου 2019. Ανακτήθηκε στις 10 Ιουνίου 2019.
3. ↑  «Bekele and Dibaba come out on top in distance duels in Rome – IAAF Diamond League». *iaaf.org* (στα Αγγλικά). IAAF. 8 Ιουνίου 2019. Ανακτήθηκε στις 10 Ιουνίου 2019.

Εξωτερικοί σύνδεσμοι
--------------------

* Αντζέλικα Μπένγκτσον στην World Athletics